Omstrede weermag-onderhoudskontrakte met Kuba hersienArgieffoto bloot ter illustrasie. Omstrede weermag-onderhoudskontrakte van miljoene rand met Kuba gaan saam met ander kontrakte hersien word. Thandi Modise, minister van verdediging en militêre veterane, het dié aankondiging gemaak in antwoord op ŉ parlementêre vraag van die VF Plus in die Nasionale Raad van Provinsies (NRP) oor die omvang van die negatiewe impak van Kubaanse kontrakte op die weermag se finansies. Die politieke party verwelkom dié hersiening. “Jarelange oorbesteding op die weermag se salarisrekening, swak beplanning en misplaaste doelwitte het alles bygedra tot die verval van ŉ eens trotse verdedigingsmag,” sê Fanie du Toit, ŉ VF Plus-LP van Noordwes. Maroela Media het verlede jaar berig dat die departement van verdediging en militêre veterane die afgelope paar jaar ŉ allemintige R1 miljard aan Kubaanse diensverskaffers uitbetaal het vir die instandhouding en herstel van weermagtoerusting. Die departement het toe reeds onder skoot gekom oor sy besluit om verdedigingskontrakte aan Kubaanse maatskappye toe te ken ten koste van plaaslike verdedigingskontrakteurs. Du Toit wys nou daarop dat die weermag tans kwalik doeltreffend kan reageer op buitelandse en selfs binnelandse bedreigings weens ŉ gebrek aan toerusting en behoorlike voorbereiding. “Verlede jaar se onluste is ŉ bewys daarvan,” sê hy. “Die aanstelling van Kubane deur die ANC-regering om voertuie in stand te hou en te herstel, was van meet af aan onbekostigbaar en irrasioneel. Die weermag behoort die kontrakte met onmiddellike effek te beëindig en te fokus op operasionele gereedheid soos sy grondwetlike mandaat vereis.”